Dokter geskiet tydens rooftog by Pta-winkelsentrumDie toneel by die Gift Acres-winkelsentrum (30 April 2017) (Foto verskaf aan Maroela Media) ŉ 60-jarige dokter is Sondagmiddag geskiet tydens ŉ gewapende rooftog by die Gift Acres-winkelsentrum in Pretoria. Kapt. Ilze Jones, woordvoerder van die polisie, het aan Maroela Media gesê die man het omstreeks 12:30 uit die Woolworths gekom toe drie mans hom genader en waardevolle besittings geëis het. Volgens ooggetuies was daar ŉ woordewisseling en die mans wou die man vermoedelik in hulle motor in dwing. Die man het hom teengesit en drie skote is gevuur. “Die man is twee keer in sy bene getref,” het Jones bygevoeg. Die man is ŉ dokter by die nabygeleë Wilgers-hospitaal. “Hy is ná die skietery na die Wilgers-hospitaal geneem. Hy is in ŉ stabiele toestand.” Die aanvallers het daarna met ŉ wit BMW gevlug. Gerugte dat dit ŉ poging tot ŉ kaping was om die man se Porsche te steel, kan nie bevestig word nie. Maroela Media wag vir terugvoer van die sentrum se bestuur.